CELEX: 32017R0874
Language: hr
Date: 2017-05-22 00:00:00
Title: Uredba Komisije (EU) 2017/874 оd 22. svibnja 2017. o izmjeni Priloga III. Uredbi (EZ) br. 1333/2008 Europskog parlamenta i Vijeća u pogledu uporabe butana (E 943a), izobutana (E 943b) i propana (E 944) u smjesama bojila (Tekst značajan za EGP. )

23.5.2017   
            
            
               HR
            
            
               Službeni list Europske unije
            
            
               L 134/18
            
         UREDBA KOMISIJE (EU) 2017/874
   оd 22. svibnja 2017.
   o izmjeni Priloga III. Uredbi (EZ) br. 1333/2008 Europskog parlamenta i Vijeća u pogledu uporabe butana (E 943a), izobutana (E 943b) i propana (E 944) u smjesama bojila
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
   budući da:
   
               (1)
            
            
               Prilogom III. Uredbi (EZ) br. 1333/2008 utvrđuju se popis prehrambenih aditiva Unije odobrenih za uporabu u prehrambenim aditivima, prehrambenim enzimima, prehrambenim aromama i hranjivim tvarima i uvjeti njihove uporabe.
            
         
               (2)
            
            
               Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na poticaj Komisije ili nakon podnošenja zahtjeva.
            
         
               (3)
            
            
               Dana 26. siječnja 2016. podnesen je zahtjev za odobrenje uporabe butana (E 943a), izobutana (E 943b) i propana (E 944) kao potisnih plinova u smjesama bojila skupine II. i skupine III., kako je definirano u dijelu C Priloga II. Uredbi (EZ) br. 1333/2008. Zahtjev je potom stavljen na raspolaganje državama članicama na temelju članka 4. Uredbe (EZ) br. 1331/2008.
            
         
               (4)
            
            
               Kad se butan, izobutan i propan upotrebljavaju kao potisni plinovi, oni mogu stvoriti tlak nužan za ispuštanje smjese bojila iz raspršivača kako bi se dobio odgovarajući homogeni sloj bojila na hrani.
            
         
               (5)
            
            
               Znanstveni odbor za hranu ocijenio je 1991. sigurnost propana, butana i izobutana kao ekstrakcijskih otapala i utvrdio da je takva primjena prihvatljiva pod uvjetom da u hrani bude najviše 1 mg/kg rezidua pojedine tvari (3).
            
         
               (6)
            
            
               Znanstveni odbor za hranu iznio je 1999. svoje mišljenje o propanu, butanu i izobutanu kao potisnim plinovima za aerosolne raspršivače za kuhanje na bazi biljnog ulja i emulzijske raspršivače za kuhanje na bazi vode (4), zaključivši da s obzirom na nisku razinu rezidua potisnih plinova nema razloga za toksikološku zabrinutost pri upotrebi za pečenje i prženje.
            
         
               (7)
            
            
               Analitički podaci koje je dostavio podnositelj zahtjeva potvrđuju da su jedan sat nakon raspršivanja po različitoj hrani, rezidue butana (E 943a), izobutana (E 943b) i propana (E 944) ispod granice od 1 mg/kg.
            
         
               (8)
            
            
               U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Europske agencije za sigurnost hrane (dalje u tekstu „Agencija”) kako bi ažurirala popis prehrambenih aditiva Unije iz Priloga III. Uredbi (EZ) br. 1333/2008, osim ako takvo ažuriranje neće imati utjecaj na zdravlje ljudi. Budući da se odobrenje uporabe butana (E 943a), izobutana (E 943b) i propana (E 944) kao potisnih plinova u smjesama bojila smatra ažuriranjem tog popisa za koje nije vjerojatno da će imati utjecaj na zdravlje ljudi, nije potrebno zatražiti mišljenje Agencije.
            
         
               (9)
            
            
               Stoga je primjereno odobriti uporabu butana (E 943a), izobutana (E 943b) i propana (E 944) kao potisnih plinova u smjesama bojila skupine II. i skupine III., kako je definirano u dijelu C Priloga II. Uredbi (EZ) br. 1333/2008. Zbog opasnosti od zapaljenja i vremena potrebnog za smanjenje razina potisnih plinova ispod razine od 1 mg/kg potrebno je izdati odobrenje isključivo za profesionalnu uporabu kako bi se osiguralo da se poštuju standardizirani industrijski protokoli i da vrijeme između raspršivanja i konzumacije bude dovoljno dugo da zadovolji prihvatljivu razinu rezidua.
            
         
               (10)
            
            
               Prilog III. Uredbi (EZ) br. 1333/2008 stoga bi trebalo na odgovarajući način izmijeniti.
            
         
               (11)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Prilog III. Uredbi (EZ) br. 1333/2008 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. svibnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 31.12.2008., str. 16.
   
   
      (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
   
      (3)  Izvješća Znanstvenog odbora za hranu, 29. serija, 1992.
   
      (4)  Mišljenje o propanu, butanu i izobutanu kao potisnim plinovima za aerosolne raspršivače za kuhanje na bazi biljnog ulja i emulzijske raspršivače za kuhanje na bazi vode. Znanstveni odbor za hranu, 29.3.1999.
   
      PRILOG
      U dijelu 2. Priloga III. Uredbi (EZ) br. 1333/2008 sljedeći unosi dodaju se nakon unosa za E 903:
      
         
                     „E 943a
                  
                  
                     Butan
                  
                  
                     1 mg/kg u konačnoj hrani
                  
                  
                     Smjese bojila skupine II. i supine III., kako je definirano u dijelu C Priloga II. (samo za profesionalnu uporabu)
                  
               
                     E 943b
                  
                  
                     Izobutan
                  
                  
                     1 mg/kg u konačnoj hrani
                  
                  
                     Smjese bojila skupine II. i supine III., kako je definirano u dijelu C Priloga II. (samo za profesionalnu uporabu)
                  
               
                     E 944
                  
                  
                     Propan
                  
                  
                     1 mg/kg u konačnoj hrani
                  
                  
                     Smjese bojila skupine II. i supine III., kako je definirano u dijelu C Priloga II. (samo za profesionalnu uporabu)”